Document ID: /roh_data/filtered/Bilingualer_Corpus4.jsonl.gz/1616

Il Grischun stgaffescha ulteriuras basas legalas per introducir la votaziun electronica

Il chantun Grischun stgaffescha las ulteriuras basas legalas ch'èn necessarias per introducir la votaziun electronica. La regenza ha approvà la revisiun parziala respectiva da l'ordinaziun da la regenza davart ils dretgs politics en il chantun Grischun. Suenter l'approvaziun tras la confederaziun entra la revisiun parziala en vigur per il 1. da fanadur 2009. Il motiv per las adattaziuns èn las directivas da la confederaziun. Quella pretenda dals chantuns da stgaffir fin mez 2009 las basas legalas per centralisar e per armonisar ils registers electorals da las Svizras e dals Svizzers a l'exteriur.

Las adattaziuns da l'ordinaziun ch'èn evgnidas concludidas obligheschan las vischnancas da nov da manar in register electoral sin basa da l'elavuraziun electronica da datas (EED). Questa soluziun electronica sto il medem mument pussibilitar il transfer electronic da datas al sistem chantunal da votaziun electronica. Ultra da quai vegn fixà ed armonisà il cuntegn dal register electoral. La direcziun administrativa dals registers electorals per las Svizras e per ils Svizzers a l'exteriur vegn surlaschada vinavant a las vischnancas. Ella na vegn betg centralisada. Tenor l'avis da la regenza è ina soluziun decentrala per manar ils registers electorals raschunaivla or dal puntg da vista economic e statalpolitic.

Il chantun Grischun planisescha d'introducir fin l'onn 2011 la pussaivladad da votar en moda electronica en in emprim pass per las Svizras e per ils Svizzers a l'exteriur e pli tard alura per tut las votantas e per tut ils votants. Avant che questa segunda etappa d'amplificaziun vegn prendida per mauns duain - tenor il rapport "Vote électronique en il chantun Grischun" ch'è vegnì deliberà da la regenza il favrer - vegnir analisadas las experientschas ch'èn vegnidas fatgas fin lura. Il cussegl grond vegn a tractar quest rapport en la sessiun d'avust.

Il Grischun collavura cun Turitg sin il champ da la statistica da furmaziun

En il sectur da la statistica da furmaziun collavura il chantun Grischun en il futur cun il chantun Turitg. La regenza grischuna ha approvà ina cooperaziun correspundenta. Il chantun Grischun indemnisescha il chantun Turitg pauschalmain mintga onn cun 168'000 francs. Planisà èsi er da metter a disposiziun las infurmaziuns davart la statistica da furmaziun sin ina pagina d'internet.

La statistica da furmaziun duai metter a disposiziun basas impurtantas ed analisar ils svilups en il sectur da furmaziun da la scola preliminara fin a la scola auta. Per quest intent ha l'uffizi federal da statistica lantschà l'onn 2004 il project "Modernisaziun da las retschertgas en il sectur da furmaziun". La realisaziun vala sco sfida per ils chantuns. En quest connex èsi sa mussà baud che chantuns pitschens n'èn strusch en cas d'endrizzar e da manar agens sistems cun custs e cun in engaschament da persunal raschunaivels.

Tenor l'avis da la regenza è ina excorporaziun da la statistica da furmaziun ed ina collavuraziun cun il chantun Turitg pia ina soluziun effizienta. Sin il champ da la statistica da furmaziun ha Turitg experientscha da blers onns ed in know-how fitg grond da la statistica che sa basa sin l'informatica. Er ils chantuns Turgovia e Glaruna han fixà ina collavuraziun cun Turitg.

Da vischnancas e da regiuns

- Calfreisen:

La renovaziun da la via champestra Pra Pitscha da la vischnanca da Calfreisen vegn sustegnida cun ina contribuziun chantunala da maximalmain 95'000 francs.

- Arosa, Tavau:

Il plan dal cunfin tranter las vischnancas d'Arosa e da Tavau vegn approvà.

- Mustér:

La revisiun totala da la planisaziun locala da la vischnanca da Mustér dals 30 da november 2008 vegn approvada.

Contribuziuns chantunalas a differentas instituziuns

- Fundaziun Hosang, Plankis:

A la fundaziun Hosang, Plankis, vegn garantida ina contribuziun da construcziun da maximalmain 37'300 francs per engrondir il local per l'elavuraziun da laina sco er la cuschina d'abitar en il lavuratori Plankis a Cuira.

Projects da vias

La regenza ha approvà totalmain 1'150'000 francs per construir e per sanar il suandant traject da via:

- via dal Luzisteig: lavurs d'impressari tar la punt "Lochrüfe".

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

04.06.2009